અમેરિકાની અગ્રણી કંપનીઓના સીઈઓએ ભેગા મળીને ચિંતા વ્યક્ત કરી છે કે H1-B વીઝાની ગૂંચ અમેરિકાના અર્થતંત્રને જ નુકસાન કરી શકે છે. અમેરિકાના પ્રમુખ તરીકે આવ્યા પછી ડોનાલ્ડ ટ્રમ્પની સરકારે વીઝાના નિયમોમાં મોટા પાયે ફેરફારો કરવાનું નક્કી કર્યું હતું. અમેરિકાની ઇમિગ્રેશન પોલિસીમાં મહત્ત્વના ફેરફારો માટે તેમણે પ્રક્રિયા શરૂ કરી હતી. તેની સીધી અસર H1-B વીઝા પર થઈ અને તેના કારણે ઉદ્યોગોમાં ચિંતા છે. ભારતને પણ ચિંતા થાય, કેમ કે ભારતમાંથી જ સૌથી વધુ H1-B વીઝા લેવામાં આવે છે. આઈટી સેક્ટરમાં મોટા પાયે આ વીઝા આધારે અમેરિકા જઈને ત્યાંની કંપનીઓમાં સર્વિસનું કામ થાય છે. ગુજરાતીઓને H1-B વીઝા સીધા સ્પર્શતા નથી, પણ મોટી સંખ્યામાં ગુજરાતી એનઆરઆઇ અમેરિકામાં હોવાથી વીઝાના નિયમોમાં કોઈ પણ ફેરફાર ગુજરાતી પરિવારનો પરેશાન કરે.